Om ændringerne i vejafmærkningsbekendtgørelsen og anvendelsesbekendtgørelsen

Vejdirektoratet har over en længere periode samlet en række ændringer til bekendtgørelsen om vejafmærkning og bekendtgørelsen om anvendelse af vejafmærkning. Disse ændringer ønskes nu bekendtgjort i en revision af de to bekendtgørelser.

Samtlige ændringer fremgår af dette dokument, og vil blive fremhævet med en kort tekst, der forklarer ændringerne. Notatet ”ændringer af vejafmærkningsbekendtgørelserne” henviser til de præcise bestemmelser, hvor ændringerne i bekendtgørelserne fremgår.

**Overordnet**

Der er lavet konsekvensrettelser i forhold til, at ordet vejbestyrelse er udgået. jf. den nye vejlov. Ordet er erstattet af vejmyndighed.

**Turistoplysningstavler**

Turistoplysningstavlerne er indarbejdet i bekendtgørelserne og der er indsat klagemulighed for afgørelser truffet af Vejdirektoratet.

Klagemuligheden er ikke afgrænset til udelukkende at omhandle retlige spørgsmål, og der er således fuld prøvelse for den klageberettigede. Grunden til dette er, at området i forvejen bærer præg af en høj grad af politisk fokus, og en eventuel klage vil uundgåeligt også blive af politisk karakter. Det vurderes derfor, at det er uhensigtsmæssigt at begrænse klageadgangen til en retlig prøvelse.

Der er i § 324a, stk. 5, indsat en bestemmelse som siger, at de regionale udvalg kan i særlige tilfælde indstille, at Vejdirektoratet bør betale for opsætningen af *K 30 Turistoplysningstavle*.

**Letbanen**

Der er i bekendtgørelsen indarbejdet bestemmelser om letbaner.

Definitionen på en letbane fremgår af færdselslovens § 2, nr. 11, som et transportmiddel, der er indrettet til befordring af passagerer eller til udførelse af arbejde på letbanespor m.v., og som kører i eget letbanespor på vej i et lukket letbanesystem adskilt fra anden jernbaneinfrastruktur.

Dette indebærer bl.a., at der tilføjes nyt *V 43 symbol for letbanekøretøj*, bussignaler ændres til bus- og letbanesignaler. Desuden er der efter letbanelovgivningen foretaget nogle konsekvensrettelser vedrørende letbanen. Undertavle *UB 11,3* er tilføjet, mens advarselstavlen *A 71* er fjernet, da der blev vurderet, at der ikke behov for advarselstavlen. Endvidere er letbanen tilføjet i formuleringerne i anvendelsesbekendtgørelsen under *B 11, E 19 og E 30*.

**Ny servicetavle for jernbanestation**

Der er indarbejdet en ny servicetavle for jernbanestation i vejafmærkningsbekendtgørelsens § 42 (*M13* og *M 16*) og § 66, således at tavlen bedre afspejler udformningen af moderne tog.

**Modulvogntog**

I anvendelsesbekendtgørelsens § 168, stk. 5, er det indarbejdet, at på vejnet, hvor kørsel med modulvogntog er tilladt, kan midtlinje på vejstrækninger før stop- eller vigelinje udføres som *Q 42 Varslingslinje* med stribelængde på 1 meter og stribemellemrum på 0,5 meter, hvis vejgeometrien betinger det. Ændringen skal imødekomme et praktisk kommunalt problem, der er opstået i forbindelse med indretning af det kommunale vejnet til modulvogntogskørsel.

Vejdirektoratet har indtil nu givet dispensation fra reglerne, når kommuner har ansøgt for at imødekomme behovet fra modulvogntog.

**Handicapparkeringsplads**

Der har været behov for at ændre på bestemmelserne i anvendelsesbekendtgørelsens § 188, stk. 2, om minimumsbredde på handicapparkeringsbåse. Vejdirektoratet har i en længere periode givet dispensationer særligt til Københavns Kommune og Frederiksberg Kommune.

Der indsættes et stk. 3, hvoraf der kommer mulighed for, at når der reserveres en handicapparkeringsplads til ét bestemt køretøj, kan vejmyndigheden efter konkret vurdering fravige kravet om en minimumsbredde på 3,5 meter. Dette skyldes, at en lang række handicappede, der ikke havde brug for særlig bredde eller længde på p-pladsen, fik afslag, fordi der ikke var fysisk plads på vejen til den større p-plads og der ikke var hjemmel til at fravige størrelseskravet. Vejdirektoratet har gennem længere tid givet konkrete dispensationer hertil for at afhjælpe problemet.

**Højresving for rødt**

En forsøgsfase med undtagelse af cyklister for forbuddet ved højresving ved lyssignalerne markeret med *X 11 Hovedsignal* og *X 12 Pilsignal* har været en sådan succes, at ændringerne nu er blevet indarbejdet i afmærkningsbekendtgørelserne. For at opsætte undtagelsestavlen er der dog en række vilkår, som skal være opfyldt. Disse vilkår er beskrevet i reglerne og bunder i trafiksikkerhedsmæssige vurderinger.

**Tosprogede tavler**

Der er indsat bestemmelser om, at andet sprog end dansk kan supplere dansk på færdselstavle *E 55 tættere bebygget område* og *E 56 Ophør af tættere bebygget område*.

*Trafiksikkerhedsmæssige konsekvenser*

Tavlerne *E 55* og *E 56* er hastighedsregulerende færdselstavler, jf. færdselslovens § 42, og det er derfor vigtigt af hensyn til forståelsen af færdselstavlernes betydning, at symbolet bevares og fremstår tydeligt, således at der ikke opstår misforståelser om tavlernes betydning. For så vidt angår angivelsen af geografiske bynavne på dansk og et yderligere sprog, ændrer det ikke færdselstavlernes betydning, men det kan ikke udelukkes, at det i begyndelsen kan virke distraherende for nogle trafikanter.

Generelt har mængden af informationer på tavlerne stor betydning for trafiksikkerheden, da læsetiden øges med antallet af informationer, hvilket tager opmærksomhed fra kørslen. Vejdirektoratet anbefaler derfor generelt af trafiksikkerhedsmæssige årsager, at der er få informationer på tavlerne.

*Sproglige konsekvenser*

Med denne lovændring vil man således lovliggøre, at man udover dansk også kan skilte på engelsk eller et nabolands officielle sprog hvor det kan være nødvendigt af hensyn til en bestemt gruppe af trafikanter. Dette vil have særlig interesse for det tyske mindretalssprog i Sønderjylland. Det afhænger dog af vejmyndighedens konkrete vurdering af, om der er behov for at skilte på det pågældende sprog.

**Definition af elbil**

Definitionen udspringer af en sag mellem en bilist og Københavns Kommune, hvor Københavns byret udtalte, at en elbils definition i henhold til skiltningen *UE 33,4* ikke kunne fastlægges. Det er nu tydeliggjort, at tavlen *UE 33,4* angiver, at parkeringsarealet kun må benyttes til standsning og parkering af elbiler, og at elbiler defineres som biler med drivkraftssystem, der udelukkende består af elmotorer.

**Variable færdselstavler**

Bestemmelserne vedrørende variable færdselstavler er ikke ændret, men der er, efter mange henvendelser fra brugerne af bekendtgørelsen, indarbejdet illustrationer med eksempler på variable færdselstavler.

**US 2 Lastbil samt eventuelt tilkoblet påhængskøretøj**

Betydningen af dette symbol har vist sig at give forståelsesproblemer for eksempel i forbindelse med afmærkningen af parkeringsrestriktioner. Betydningen er uændret, men i dialog med Rigspolitiet er betydningen af symbolet præciseret til ”Lastbil samt eventuel tilkoblet påhængskøretøj”.

**US 6 Campingvogn**

Betydningen af dette symbol har ligeledes givet anledning til forståelsesproblemer. Betydningen er derfor ændret i dialog med Rigspolitiet, og præciseret til kun at omfatte campingvogn. Autocamper (mobile home) har allerede et symbol under US7. Det vurderes, at det vil give færre forståelsesproblemer ved afmærkning for parkering.

**A 22 Børn præcisering vedr. skolepatrulje**

Denne tavle anvendes i visse situationer i forbindelse med afmærkning for skolepatrulje. Det har vist sig, at bestemmelserne blev tolket forskelligt i de enkelte politikredse til ulempe for kommunerne. Derfor er der, i samarbejde med Rigspolitiet, foretaget en præcisering af bestemmelserne. Indholdet i bestemmelserne er uændret, men det forventes, at der opnås større ensartethed i den lokale udmøntning af bestemmelserne.

**A 36 Bump**

Alle bestemmelser om vejafmærkning samles generelt i vejafmærkningsbekendtgørelserne. I den særlige bekendtgørelse om krav til bump er der dog anført enkelte bestemmelser om vejafmærkning, mens øvrige bestemmelser om afmærkning i forbindelse med vejbump er samlet i vejafmærkningsbekendtgørelserne. Bestemmelserne er uændrede, men samles nu med øvrige bestemmelser i vejafmærkningsbekendtgørelserne og ophæves samtidig i bumpbekendtgørelsen.

**2 minus1 vej**

2 minus 1 vej er blevet populære. Det viser en nyligt afsluttet evaluering. Der har dog vist sig at være en vis usikkerhed om, hvordan disse veje skal afmærkes. For at sikre ensartethed i afmærkningen og præcisere kravene til disse veje indarbejdes den særlige undertavle i bekendtgørelsen, ligesom det i anvendelsesbekendtgørelsen præciseres, hvordan afmærkningen bruges.

**Z 72,2 Rødt blinksignal ved jernbaneoverkørsler**

Der har vist sig at være problemer med at overholde kravene til størrelsen på baggrundspladen for dette signal. Derfor er der i anvendelsesbekendtgørelsen § 24 stk. 8 indføjet en lempelse, så der kan anvendes en reduceret størrelse i stikrydsninger med jernbanen eller, hvor pladsforholdene på vejarealet nødvendiggør det.

**A 74,1 og A 74,2**

Dette er en konsekvensændring, som følge af anden bekendtgørelse (bekendtgørelse om sikkerhedsforanstaltninger i jernbaneoverkørsler, der er åbne for almindelig færdsel.)

**UC 60,7 og UC 60,8 parkering i rabat og på fortov**

Som følge af at færdselslovens regler om parkering på fortov og rabat er ændret, er der behov for at kunne afmærke, hvornår det er tilladt at standse og parkere på fortov og i rabat. Der er indarbejdet tavler for dette.

**C 63 Parkering forbudt for cykel og lille knallert**

Denne tavle er tidligere bekendtgjort og er nu indarbejdet.

**E 47 Cykelgade**

Flere kommuner har ønsket at opprioritere cykeltrafikken ved at kunne afmærke cykelgader, hvor kørebanen er reserveret til cykel og lille knallert. Der er efter ansøgninger således givet dispensation til afmærkning af cykelgader flere steder i landet. Bestemmelserne for afmærkning af cykelgader er tidligere afklaret, men de er ikke bekendtgjort. Der indarbejdes nu tavler for cykelgade og bestemmelser om anvendelsen.

**E 70 Zoneoplysning**

Denne tavle er tidligere bekendtgjort og er nu indarbejdet med en præcisering af anvendelsen.

**E 34 Nødplads**

Betydningen er uændret, men (symbolet) kantlinjen på tavlen er ændret, så den svarer til kantlinjen på vejen.

**E 92 Variable teksttavler**

Der er løbende behov at justere nogle af teksterne, der kan anvendes på variable tavler. Godkendelsen og formidlingen af disse tekster smidiggøres. Derudover er der, efter at der har været gennemført forståelsestest, indarbejdet en række nye visninger i bilag 3.

**E 93 Videoovervågning**

Der har været enkelte behov for dispensation til afmærkning af videoovervågning. For at sikre ensartet afmærkning bekendtgøres symbol.

**F18/G18 henvisende rutenumre**

For at sikre ensartethed i vejvisningen præciseres det, hvordan afmærkningen af forskellige rutenumre på samme tavle skal placeres i forhold til hinanden.

**F 21 stivejvisere**

Rutevejvisningen på cykelruter udbygges i disse år, og der har vist sig behov for at kunne afmærke flere ruter på samme tavle. For at sikre ensartethed i vejvisningen præciseres det, hvordan afmærkningen af forskellige rutenumre på samme tavle skal placeres i forhold til hinanden.

**F 30 særlig servicevejvisning**

Formuleringer med anvendelse af begrebet byzone giver anledning til uklarheder, derfor er der her præciseret med, at der menes område afgrænset med afmærkning af *E 55 Tættere bebygget område*.

**F 34 Omkørselsrute**

Omkørselsruter er tidligere etableret med dispensation til vejafmærkningen. Disse tavler er nu indarbejdet.

**L 46 Supercykelsti**

Supercykelstinettet udbygges nu flere steder, der er derfor indarbejdet særlig ruteidentifikation (logo) for disse. Det er samme identifikation, som hidtil har været anvendt til dispensation til afmærkning af supercykelstier.

**L 47 Eurovelo**

Rutevejvisningen på cykelruter udbygges i disse år, sådan at der også ønskes afmærkning af de europæiske cykelruter Eurovelo. For at sikre ensartethed i vejvisningen bekendtgøres symbolet.

**M 13,1 S-tog og M 13,2 metro**

På baggrund af henvendelser fra blandt andet trafikselskaberne med ønske om vejvisning til S-tog og metro, er der tidligere givet dispensation til to nye servicetavler. Disse tavler er nu indarbejdet.

**M 24 Tankanlæg**

Der er her tilføjet bedre mulighed for at afmærke lademulighed for elbil.

**M 42 Hotel**

Formuleringen er ændret som konsekvens af, at lov om restaurations- og hotelvirksomhed er ændret. Der kan ikke længere henvises til denne lov.

**M 47 Tømning af kemisk toilet**

Der er behov for at kunne anvende tavlen også for busser. Derfor er der givet mulighed for dette.

**M 52,2 National seværdighed**

I kvalitetskravene for at blive anerkendt som national seværdighed har der hidtil været krav om helårsåbent, hvilket i mange tilfælde ikke har været realistisk. Derfor er dette præciseret til perioden 1. maj til 30. september.

**N 41 Kantpæle**

Kvalitetskravene er præciseret ved tilføjelse af en henvisning til europæisk standard.

**N 44,3 Vognbanedeler**

Der har vist sig at være behov for at præcisere, at disse anvendes som afgrænsning mellem vognbaner med modsatrettet færdsel.

**O 41,1,1 Retningspile**

Der har vist sig at være behov for at præcisere, at retningspile kan anvendes i begge retninger. Derfor er illustrationen udbygget.

**Q 46 Ubrudt kantlinje**

For at undgå anlægsudvidelser kun forårsaget af svingende modulvogntog og særtransporter, er der tilføjet mulighed for, at modulvogntog og særtransporter i disse situationer kan overskride kantlinjen.

**S 13 Stoplinje**

I forbindelse med strategien mod højresving er der givet dispensation til forsøg med cykelbokse. Bestemmelserne, der vedrører stoplinje, er indarbejdet.

**T 63 Markering af ophør af standsning og parkering**

Denne afmærkning er tidligere bekendtgjort og er nu indarbejdet.

**V 61 Symbol for frakørselsnummer**

I forbindelse med trafikledelse, hvor trafikanterne skal ledes ind i bestemte vognbane, er der behov for, som supplement til skiltningen, også at kunne angive frakørselsnummeret på kørebanen. Dette symbol er derfor indsat.

**Z 72,1 Rødt blinksignal**

Det er præciseret, at disse signaler kan anvendes på alle bevægelige bomme. Efter undersøgelse af markedet er det tilføjet, at der også er mulighed for at anvende andre former og dimensioner.

**Z 93 Gult blinksignal**

Roterende gul lyskegle anvendes normalt som afmærkningslygter på køretøjer og fremgår derfor af bekendtgørelse om afmærkning af vejarbejder. For at opnå størst mulig klarhed er denne mulighed fjernet fra denne bekendtgørelse.

**Signalanlæg - ændringsbekendtgørelse**

Ændringsbekendtgørelse nr. 845 af 14. juni 2013 er indarbejdet.

**Placering af lyssignal på cykelsti**

Der opstår jævnligt spørgsmål om, hvorvidt et lyssignal placeret til venstre for en cykelsti skal respekteres af cyklisten. Justitsministeriet har tidligere udtalt sig, og dette er nu arbejdet ind med en præcisering af, at lyssignaler kan være placeret til højre eller til venstre for en cykelsti.

**Standselængde/stopsigt**

Efter bekendtgørelsen fra 2012 er bremse- og standselængderne blevet opdateret, og disse anvendes nu i vejreglerne. Stopsigtelængderne, der indgår i vejafmærkningsbekendtgørelserne, er nu blevet opdateret, så de bringes i overensstemmelse med øvrige angivelser af disse.

**Lystekniske egenskaber**

I bilaget er foretaget en nødvendig opdatering i samarbejde med den relevante ekspertise på området.

**Udsigtstårn ved større naturområder**

Der er indsat en tavle for udsigtstårn, der kun må anvendes i forbindelse med større naturområder.

**Cykelbokse**

Der er indsat to bestemmelser i anvendelsesbekendtgørelsens § 182, stk. 4 og 5. De to bestemmelser skal sikre, at cykelbokse ikke etableres uhensigtsmæssigt.

**Klagevejledning**

Der er indsat en bestemmelse om, at Vejdirektoratets afgørelser vedrørende almindelig og særlig servicevejvisning på motorveje kan påklages til Transport- og Bygningsministeriet for så vidt angår retlige spørgsmål.

Der er derudover indsat en klagemulighed for afgørelser truffet vedr. turistoplysningstavler i anvendelsesbekendtgørelsens § 385 a.

**Tidsplan**

Det forventes, at bekendtgørelsen kan træde i kraft den 1. september 2016.